b'\n_START_ARTICLE_\nStephen Hawking\n_START_SECTION_\nStudii\n_START_PARAGRAPH_\nStephen Hawking s-a n\xc4\x83scut \xc3\xaen ziua \xc3\xaen care se \xc3\xaemplineau 300 de ani de la moartea lui Galileo Galilei. \xc8\x98i-a f\xc4\x83cut educa\xc8\x9bia la St. Albans School (Hertfordshire) \xc8\x99i la University College (Oxford). \xc3\x8en 1962 - la v\xc3\xa2rsta de 20 de ani - ob\xc8\x9bine titlul de Doctor \xc3\xaen Fizic\xc4\x83 la Trinity Hall din Cambridge, unde \xc3\xae\xc8\x99i \xc3\xaencepe activitatea didactic\xc4\x83 \xc8\x99i \xc8\x99tiin\xc8\x9bific\xc4\x83.\n_START_SECTION_\nLupta cu boala \xc8\x99i infirmitatea\n_START_PARAGRAPH_\n\xc3\x8en 1963, la v\xc3\xa2rsta de 21 de ani, Hawking observ\xc4\x83 pentru prima dat\xc4\x83 o sl\xc4\x83biciune a mu\xc8\x99chilor. \xc3\x8en urma unui examen medical, se constat\xc4\x83 o boal\xc4\x83 progresiv\xc4\x83 de neuron motor, afec\xc8\x9biune cunoscut\xc4\x83 sub numele de scleroz\xc4\x83 lateral\xc4\x83 amiotrofic\xc4\x83. I se dau maximum 2 ani de tr\xc4\x83it. Hawking nu cedeaz\xc4\x83, continu\xc4\x83 s\xc4\x83 lucreze, \xc3\xaen ciuda agrav\xc4\x83rii continue a invalidit\xc4\x83\xc8\x9bii. Se c\xc4\x83s\xc4\x83tore\xc8\x99te \xc3\xaen 1965 cu Jane Wilde (divor\xc8\x9b\xc3\xa2nd ulterior, \xc3\xaen 1995, dup\xc4\x83 o separare ce dura din 1990), \xc8\x99i va avea trei copii. Paralizia progreseaz\xc4\x83 \xc8\x99i, cu timpul, devine complet imobilizat, \xc3\xae\xc8\x99i pierde vocea \xc8\x99i este constr\xc3\xa2ns s\xc4\x83 comunice cu ajutorul unui computer sofisticat (conceput special pentru el de un prieten), care poate fi controlat cu mi\xc8\x99c\xc4\x83ri ale capului \xc8\x99i globilor oculari, la o vitez\xc4\x83 de cincisprezece cuvinte pe minut. Infirmitatea nu \xc3\xael poate \xc3\xaempiedica s\xc4\x83 \xc3\xae\xc8\x99i continue activitatea didactic\xc4\x83 \xc8\x99i \xc8\x99tiin\xc8\x9bific\xc4\x83. \xc3\x8en 1995 se c\xc4\x83s\xc4\x83tore\xc8\x99te din nou, cu Elaine Mason._NEWLINE_\xc3\x8en data de 20 aprilie 2009, Universitatea Cambridge a declarat c\xc4\x83 Hawking este \xe2\x80\x9efoarte bolnav\xe2\x80\x9d, \xc8\x99i a fost internat la spitalul Addenbrooke.  A dou\xc4\x83 zi s-a declarat c\xc4\x83 starea lui este stabil\xc4\x83, dar pentru observa\xc8\x9bie \xc8\x99i o recuperare integral\xc4\x83, este \xc3\xaen continuare \xc8\x9binut la spital. A decedat \xc3\xaen locuin\xc8\x9ba sa din Cambridge, pe data de 14 martie 2018.\n_START_SECTION_\nActivitatea \xc8\x99tiin\xc8\x9bific\xc4\x83\n_START_PARAGRAPH_\nPrincipalele domenii de cercetare sunt cosmologia teoretic\xc4\x83, relativitatea general\xc4\x83 \xc8\x99i mecanica cuantic\xc4\x83. \xc3\x8en anii 1965-1970 elaboreaz\xc4\x83 un model matematic asupra originii \xc8\x99i evolu\xc8\x9biei universului \xc3\xaen expansiune, din momentul "marii explozii" ini\xc8\x9biale ("The Big Bang") \xc8\x99i \xc3\xaentreprinde studii asupra rela\xc8\x9biei dintre g\xc4\x83urile negre din univers \xc8\x99i termodinamic\xc4\x83. Cercet\xc4\x83rile sale l-au dus la concluzia c\xc4\x83 aceste g\xc4\x83uri negre au o durat\xc4\x83 de existen\xc8\x9b\xc4\x83 limitat\xc4\x83, constituirea unor perechi de particule-antiparticule virtuale duc\xc3\xa2nd la o "evaporare" treptat\xc4\x83 a acestora sub forma radia\xc8\x9biei Hawking. Mai t\xc3\xa2rziu, revine asupra acestei teorii, admi\xc8\x9b\xc3\xa2nd c\xc4\x83 radia\xc8\x9bia se produce indiferent de procesul ce are loc \xc3\xaen\xc4\x83untrul unei g\xc4\x83uri negre, reprezentare ce contrazice regulile mecanicii cuantice, teorie cunoscut\xc4\x83 sub numele de paradoxul informa\xc8\x9bional al g\xc4\x83urilor negre. La Conferin\xc8\x9ba Interna\xc8\x9bional\xc4\x83 asupra Relativit\xc4\x83\xc8\x9bii Generale \xc8\x99i Gravita\xc8\x9biei din 21 iulie 2004, care a avut loc la Dublin, Hawking a emis ideea c\xc4\x83 g\xc4\x83urile negre ar putea transmite, \xc3\xaentr-o manier\xc4\x83 deformat\xc4\x83, informa\xc8\x9bii asupra \xc3\xaentregii materii pe care au asimilat-o._NEWLINE_Foarte populare sunt c\xc4\x83r\xc8\x9bile sale de popularizare a \xc8\x99tiin\xc8\x9bei, pentru nespeciali\xc8\x99ti: A Brief History of Time, 1988 (publicat\xc4\x83 \xc3\xaen limba rom\xc3\xa2n\xc4\x83 sub titlul Scurt\xc4\x83 istorie a timpului, 2004), Einstein\'s dream, 1993 (Visul lui Einstein \xc8\x99i alte eseuri), The Universe in a Nutshell, 2001 (Universul \xc3\xaentr-o coaj\xc4\x83 de nuc\xc4\x83, 2004) \xc8\x99i A briefer history of time, \xc3\xaen colaborare cu Leonard Mlodinow, 2005 (O mai scurt\xc4\x83 istorie a timpului)._NEWLINE_\xc3\x8en data de 1 octombrie 2009, Universitatea din Cambridge declar\xc4\x83 c\xc4\x83: \xc3\x8en joia aceasta celebrul fizician \xc8\x99i cosmolog pred\xc4\x83 la celebra \xe2\x80\x9eCatedr\xc4\x83 Lucasian\xc4\x83 de Matematic\xc4\x83\xe2\x80\x9d a Universit\xc4\x83\xc8\x9bii._NEWLINE_Stephen Hawking  a construit un calculator la v\xc3\xa2rsta de \xc8\x99aisprezece ani, folosind piese de schimb.'